Title: ระเบียบการท่าเรือแห่งประเทศไทย ว่าด้วยวิธีปฏิบัติในการรับฝากและส่งมอบสินค้าในคลังสินค้าทัณฑ์บน พ.ศ. 2544

ระเบียบการท่าเรือแห่งประเทศไทย
ว่าด้วยวิธีปฏิบัติในการรับฝากและส่งมอบสินค้าในคลังสินค้าทัณฑ์บน
พ.ศ. ๒๕๔๔

โดยที่เป็นการสมควรแก้ไขปรับปรุงวิธีปฏิบัติในการรับฝากและส่งมอบสินค้าในคลังสินค้าทัณฑ์บนให้เหมาะสมกับปัจจุบัน
อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย พ.ศ.
๒๔๙๔ จึงให้วางระเบียบขึ้นไว้ดังนี้

ข้อ ๑  ระเบียบนี้เรียกว่า
"ระเบียบการท่าเรือแห่งประเทศไทย ว่าด้วยวิธีปฏิบัติ
ในการรับฝากและส่งมอบสินค้าในคลังสินค้าทัณฑ์บน พ.ศ.
๒๕๔๔"

ข้อ ๒[๑]  ให้ใช้ระเบียบนี้ตั้งแต่วันถัดจากวันประกาศเป็นต้นไป

ข้อ ๓  นับแต่วันใช้ระเบียบนี้ให้ยกเลิก
๓.๑
ระเบียบว่าด้วยวิธีปฏิบัติในการรับฝากและส่งมอบสินค้าในคลังสินค้าทัณฑ์บน พ.ศ.
๒๕๒๐
๓.๒ บรรดาระเบียบ คำสั่ง และประกาศอื่น ๆ
ที่ขัดหรือแย้งกับระเบียบนี้

ข้อ ๔  ผู้นำของเข้าจะฝากสินค้าเข้าเก็บในคลังสินค้าทัณฑ์บน
ให้ปฏิบัติดังต่อไปนี้
๔.๑
นำเอกสารสำเนาหนังสือรับรองการจดทะเบียนหุ้นส่วนบริษัทของกระทรวงพาณิชย์ที่ทางราชการออกให้ไม่เกิน
๖ เดือน พร้อมวัตถุประสงค์ สำเนาใบทะเบียนการค้า สำเนาใบทะเบียนภาษีมูลค่าเพิ่ม
(ภ.พ. ๒๐ หรือ ภ.พ. ๐๑) สำเนาบัตรประจำตัวประชาชนของผู้มีอำนาจลงนามผูกพันนิติบุคคล
ในกรณีที่ผู้มีอำนาจลงนามผูกพันนิติบุคคลให้ผู้อื่นดำเนินการแทน จะต้องมีหนังสือมอบอำนาจติดอากรแสตมป์ครบถ้วนตามกฎหมาย
พร้อมทั้งสำเนาบัตรประจำตัวประชาชนของผู้มอบอำนาจและของผู้รับมอบอำนาจ
และรับรองสำเนาถูกต้อง โดยหนังสือมอบอำนาจดังกล่าว มีอายุสิ้นสุด ณ วันที่ ๓๑
ธันวาคมของทุกปี (สำเนาเอกสารของนิติบุคคลที่นำมายื่นทุกฉบับ
จะต้องให้ผู้มีอำนาจลงนามผูกพันนิติบุคคลนั้นรับรองสำเนาถูกต้องพร้อมประทับตราสำคัญของบริษัท)
๔.๒
ยื่นคำร้องขอนำสินค้าเข้าฝากเก็บในคลังสินค้าทัณฑ์บนต่อผู้อำนวยการกองคลังสินค้า
ฝ่ายสินค้า ท่าเรือกรุงเทพ ตามแบบคำร้องขอแนบท้ายระเบียบนี้ โดยยื่นผ่านหัวหน้าแผนกคลังสินค้าทัณฑ์บน
กองคลังสินค้า ฝ่ายสินค้า ท่าเรือกรุงเทพ ก่อนวันขอนำเข้าเก็บอย่างน้อย ๓ วัน
เพื่อให้แผนกคลังสินค้าทัณฑ์บน กองคลังสินค้า ฝ่ายสินค้า ท่าเรือกรุงเทพ พิจารณาและเตรียมสถานที่ในการรับฝากสินค้านั้น
ๆ
๔.๓
เมื่อได้รับแจ้งการอนุญาตนำสินค้าเข้าฝากจากผู้อำนวยการกองคลังสินค้า ฝ่ายสินค้า
ท่าเรือกรุงเทพ แล้ว ผู้นำของเข้าจะต้องนำใบขนสินค้าทัณฑ์บนจากกรมศุลกากร มาแสดงต่อหัวหน้าแผนกคลังสินค้าทัณฑ์บน
กองคลังสินค้า ฝ่ายสินค้า ท่าเรือกรุงเทพ เป็นหลักฐาน
๔.๔ ก่อนนำสินค้าเข้าคลังสินค้าทัณฑ์บน
ผู้นำเข้าจะต้องนำหลักประกันเป็นเงินสดหรือหนังสือสัญญาค้ำประกันของธนาคารที่การท่าเรือแห่งประเทศไทยเชื่อถือมามอบให้การท่าเรือแห่งประเทศไทยยึดถือไว้
เว้นแต่ในกรณีที่ได้รับอนุมัติจากผู้อำนวยการท่าเรือกรุงเทพ เป็นลายลักษณ์อักษร
จำนวนเงินที่เป็นหลักประกันจะต้องเท่ากับจำนวนค่าภาษีทุกประเภทของสินค้าที่นำเข้าฝากรวมกับค่าภาระในการฝากสินค้า
คิดคำนวณเป็นรายเดือนโดยคิดดอกเบี้ยทบต้น ทุก ๆ เดือน เป็นเวลา ๑๒ ปี ตามข้อ ๗
แห่งระเบียบนี้
หลักประกันตามข้อนี้ การท่าเรือแห่งประเทศไทย
จะคืนให้เมื่อผู้นำของเข้าพ้นจากภาระผูกพันกับการท่าเรือแห่งประเทศไทย
และกรมศุลกากรแล้ว
๔.๕ ในวันนำสินค้าเข้าฝาก
ผู้นำของเข้าต้องนำคำร้องขอนำสินค้าเข้าฝากเก็บในคลังสินค้าทัณฑ์บน
สำเนาใบรับของจากท่าเรือ (WHARF RECEIPT) ใบอนุญาตนำของเข้าคลังสินค้าทัณฑ์บนจากกรมศุลกากร
(PERMIT FOR ENTRY IN BOND) สำเนาใบกำกับสินค้า สำเนาหนังสือสัญญาค้ำประกันจากธนาคาร
(เฉพาะสินค้าที่ต้องมีหนังสือสัญญาค้ำประกัน) และรายการสำรวจสินค้า (SURVEY NOTE)
ถ้ามีสินค้าเสียหาย เพื่อให้คลังสินค้าทัณฑ์บนเก็บไว้เป็นหลักฐาน
๔.๖ ผู้นำของเข้าจะต้องรับมอบสินค้าจากโรงพักสินค้า
เพื่อนำสินค้ามาฝากเก็บในคลังสินค้าทัณฑ์บนภายใน ๓๐ วัน
นับแต่วันเรือเข้าตามที่กรมศุลกากรกำหนด ถ้าพ้นกำหนดระยะเวลาดังกล่าว
จะไม่อนุญาตให้นำสินค้านั้นเข้าฝากเก็บ ณ คลังสินค้าทัณฑ์บน

ข้อ ๕  เมื่อมีผู้นำสินค้ามาฝากเก็บตามข้อ
๔ ให้หัวหน้าแผนกคลังสินค้าทัณฑ์บน กองคลังสินค้า ฝ่ายสินค้า ท่าเรือกรุงเทพ
ปฏิบัติดังนี้
๕.๑
ทำการนับและเปิดตรวจร่วมกับเจ้าหน้าที่ศุลกากรประจำคลังสินค้าทัณฑ์บน
และผู้นำของเข้าฝาก เพื่อตรวจสอบสภาพของสินค้าทุกหีบห่อ
๕.๒ ออกใบประทวนสินค้า (BONDED STORAGE WARRANT) ใบรับของเข้าคลังสินค้าทัณฑ์บน
(BONDED WAREHOUSE RECEIPT) เพื่อให้ผู้นำของเข้าฝากยึดถือไว้เป็นหลักฐาน
๕.๓ ลงรายการรับฝากในบัญชีสินค้าคงคลัง สินค้ามีทัณฑ์บน (BONDED
STORAGE BOOK)

ข้อ ๖  การเก็บรักษาสินค้าในคลังสินค้าทัณฑ์บน
ให้ปฏิบัติตามระเบียบการเก็บรักษาสินค้าที่ขนถ่ายจากเรือเท่าที่จะปฏิบัติกับคลังสินค้าทัณฑ์บนได้

ข้อ ๗  ภายใน ๗
วัน หลังจากที่ครบกำหนดงวดหนึ่งเดือนนับจากวันนำสินค้ามาฝากที่คลังสินค้าทัณฑ์บน
ผู้นำของเข้าต้องนำเงินมาชำระค่าภาระในการฝากสินค้าสำหรับงวดหนึ่งเดือนที่แล้ว
ถ้าผู้ฝากไม่ปฏิบัติตามวรรคแรก การท่าเรือแห่งประเทศไทย
จะคิดดอกเบี้ยร้อยละ ๑๕ ต่อปี สำหรับค่าภาระในการฝากสินค้าที่ค้างชำระทุก ๆ เดือน
การคิดดอกเบี้ยนี้ การท่าเรือแห่งประเทศไทย จะคิดทบต้นทุก ๆ เดือน ที่ค้างชำระด้วย

ข้อ ๘  เมื่อผู้นำของเข้าประสงค์จะนำสินค้าที่ฝากไว้
ออกจากคลังสินค้าทัณฑ์บน ให้ปฏิบัติดังนี้
๘.๑
ชำระค่าอากรขาเข้าให้กรมศุลกากรตามจำนวนที่ต้องการจะนำออก
๘.๒
นำคำสั่งปล่อยของกรมศุลกากรมาให้เจ้าหน้าที่ศุลกากรประจำคลังสินค้าทัณฑ์บนลงนาม
แล้วนำมามอบให้เจ้าหน้าที่คลังสินค้าทัณฑ์บนเพื่อปล่อยสินค้าให้ตามคำสั่งนั้น พร้อมทั้งต้องนำใบประทวนสินค้า
(BONDED STORAGE WARRANT) และใบรับของเข้าคลังสินค้าทัณฑ์บน (BONDED WAREHOUSE
RECEIPT) มาด้วย เพื่อตัดจำนวนที่นำออกจากยอดที่รับฝากไว้

ข้อ ๙  เมื่อผู้นำของเข้าได้ปฏิบัติตามพิธีการนำออกตามข้อ
๘ แล้ว ให้หัวหน้าแผนกคลังสินค้าทัณฑ์บน กองคลังสินค้า ฝ่ายสินค้า ท่าเรือกรุงเทพ
ปฏิบัติดังนี้
๙.๑ ทำใบสั่งปล่อย (DELIVERY ORDER)
ตามจำนวนในใบคำสั่งปล่อยของกรมศุลกากร และให้ผู้อำนวยการกองคลังสินค้า ฝ่ายสินค้า
ท่าเรือกรุงเทพ ลงนามสั่งปล่อย
๙.๒ ผู้นำของเข้านำใบสั่งปล่อย (DELIVERY ORDER) เพื่อให้เจ้าหน้าที่ฝ่ายการเงินและบัญชี
ตรวจสอบหลักฐานและคิดค่าภาระต่าง ๆ และเรียกเก็บเงินจากผู้ฝาก
๙.๓ ออกใบรับของจากท่าเรือ (WHARF RECEIPT) และใบกำกับสินค้าให้แก่ผู้ที่มารับมอบไปเพื่อเป็นหลักฐานผ่านด่านตรวจสอบสินค้า
ในเมื่อมีหลักฐานการชำระเงินค่าภาระต่าง ๆ ครบถ้วนแล้ว
๙.๔ ตัดรายการปล่อยสินค้าในบัญชีสินค้าคงคลัง
สินค้ามีทัณฑ์บน (BONDED STORAGE BOOK)

ข้อ ๑๐  สินค้าที่ฝากเก็บเป็นระยะเวลา ๑๑ เดือน
แล้วยังนำสินค้าออกจากคลังสินค้าทัณฑ์บนไม่หมด หัวหน้าแผนกคลังสินค้าทัณฑ์บน
กองคลังสินค้า ฝ่ายสินค้า ท่าเรือกรุงเทพ จะมีหนังสือเตือนไปยังผู้นำของเข้าให้รีบนำสินค้าออกภายในกำหนด
เว้นแต่ผู้นำของเข้าขอขยายระยะเวลาการฝากเก็บ
การท่าเรือแห่งประเทศไทยจะอนุญาตไม่เกิน ๖ เดือน แต่เจ้าของสินค้าจะต้องชำระค่าภาระต่าง
ๆ ที่ค้างอยู่ให้ครบก่อนจึงจะอนุญาต

ข้อ ๑๑  เมื่อสินค้าที่ฝากเก็บในคลังสินค้าทัณฑ์บนครบหนึ่งปีแล้ว
ผู้นำของเข้าจะต้องชำระค่าภาษีศุลกากร แสตมป์สรรพสามิต ภาษีการค้า ภาษีเทศบาล
และภาษีอื่น ๆ ให้แก่หน่วยงานที่เกี่ยวข้อง พร้อมทั้งชำระค่าภาระต่าง ๆ
ให้แก่การท่าเรือแห่งประเทศไทยแล้วต้องนำสินค้าที่ฝากเก็บดังกล่าวออกไปจากคลังสินค้าทัณฑ์บนทันที
มิฉะนั้นให้ถือว่ากรรมสิทธิ์ในสินค้านั้นตกเป็นของการท่าเรือแห่งประเทศไทย
เว้นแต่การท่าเรือแห่งประเทศไทยอนุญาตให้ขยายเวลาการฝากเก็บเป็นลายลักษณ์อักษร

ข้อ ๑๒  ให้ผู้อำนวยการกองคลังสินค้า
ฝ่ายสินค้า ท่าเรือกรุงเทพ รักษาการให้เป็นไปตามระเบียบนี้

ประกาศ ณ วันที่ ๒๖ เมษายน พ.ศ. ๒๕๔๔
พยุงกิจ 
จิวะมิตร
รองผู้อำนวยการ การท่าเรือฯ ฝ่ายปฏิบัติการ
รักษาการในตำแหน่ง
ผู้อำนวยการ การท่าเรือแห่งประเทศไทย

พรพิมล/แก้ไข
๐๕/๐๘/๔๕
A+B (C )

ปิยะธิดา/ปรับปรุง
๙ พฤศจิกายน ๒๕๖๐

[๑] ราชกิจจานุเบกษา
เล่ม ๑๑๙/ตอนพิเศษ ๑๙ ง/หน้า ๑๐๒/๔ มีนาคม ๒๕๔๕